SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2011 /* COM/2013/0489 final */





SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2011 Rada prijala 25. mája 2009 trojročný doplnkový výskumný program (2009 – 2011), ktorý by malo uskutočňovať Spoločné výskumné centrum (JRC – Joint Research Centre) a ktorý sa týka prevádzky reaktora s vysokým tokom neutrónov (HFR – High Flux Reactor), ktorý sa nachádza v Pettene (Holandsko). V článku 4 predmetného rozhodnutia Rady sa stanovuje, že Komisia bude každý rok informovať Európsky parlament a Radu prostredníctvom správy o vykonávaní doplnkového výskumného programu. Táto správa o prevádzke HFR v roku 2011 je poslednou z troch ročných správ, ktoré sa vzťahujú na celý doplnkový výskumný program. Reaktor je v prevádzke od roku 1961. V roku 1984 sa vymenila nádoba reaktora a v roku 2010 sa vykonala rozsiahla oprava plášťa spodnej zátky. Reaktor ponúka celú paletu možností pozícií ožarovania (jadro reaktora, reflektor a bazén). Hlavné ciele doplnkového výskumného programu sú: 1. Zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely. 2. Umožniť výskumným ústavom efektívne využívať HFR v širokej škále odborov: zlepšenie bezpečnosti palív a materiálov pre jadrové reaktory s významom pre Európu, ochrana zdravia vrátane vývoja lekárskych izotopov s cieľom nájsť odpovede na otázky v lekárskom výskume, jadrová syntéza, základný výskum a odborná príprava, ako aj nakladanie s odpadom. HFR je zariadením odbornej prípravy pre doktorandov a držiteľov doktorátu a umožňuje im vykonávať výskumné činnosti prostredníctvom vnútroštátnych alebo európskych programov. Ďalej sa reaktor využíva aj na komerčnú výrobu rádioizotopov. Ciele týkajúce sa bezpečnej prevádzky a výskumu sa v roku 2011 podarilo naplniť takto: 1. Bezpečná prevádzka HFR Európske spoločenstvo pre atómovú energiu (Euratom) je vlastníkom zariadenia (nájom na 99 rokov) a JRC je správcom zariadenia a rozpočtu. Reaktor HFR prevádzkuje NRG (Skupina pre jadrový výskum a poradenstvo – Nuclear Research and consultancy Group), ktorá zabezpečuje prevádzku a údržbu zariadenia a spravuje obchodné činnosti týkajúce sa reaktora[1]. Prevádzkové povolenie jej udelil holandský národný regulačný orgán KFD (Kernfysische Dienst). Pokiaľ ide o jadrové elektrárne, HFR podlieha 10-ročnému pravidelnému preskúmavaniu bezpečnosti, ktoré sa vyžaduje v právnych predpisoch a ktoré vykonáva NRG. HFR bol v apríli 2011 predmetom nezávislého integrovaného posúdenia bezpečnosti výskumných reaktorov (INSARR – Integrated Safety Assessment for Research Reactors), ktoré vykonala Medzinárodná agentúra pre atómovú energiu (MAAE). Výsledkom preskúmania ISAAR bolo, že sa vyriešili všetky odporúčania/návrhy vyplývajúce z preskúmania bezpečnosti vzhľadom na opravu plášťa spodnej zátky v roku 2010 a približne 50 % odporúčaní/návrhov vyplývajúcich z posúdenia INSARR z roku 2005. Všetky nápravné opatrenia sa uzatvoria do konca roka 2012. Po jadrovej katastrofe v japonskej Fukušime v marci 2011 sa HFR a ostatné jadrové zariadenia v jadrovom areáli Petten podrobili záťažovým testom. Z výsledkov vyplynulo, že jadrové zariadenia spĺňajú všetky požiadavky na udelenie povolenia súvisiace s bezpečnosťou a dokážu odolať celej škále extrémnych poveternostných podmienok vrátane záplav a zemetrasení, ako aj ich kombinácii. Ďalej záťažové testy preukázali, že odolnosť jadrových zariadení a ich hranice bezpečnosti možno zvýšiť, ak sa prijme niekoľko dodatočných opatrení, napríklad v týchto oblastiach: dodatočné mobilné vybavenie, posilnenie štruktúr, vývoj nových postupov atď. V súčasnosti prebiehajú práce na realizácii týchto opatrení. V roku 2011 bol HFR v prevádzke 290 dní. To zodpovedá skutočnej dostupnosti 99,22 % oproti pôvodnému plánu prevádzky. Menovitý výkon predstavoval 45 MW, celková produkcia energie približne 13 008 MWd, čo zodpovedá spotrebe paliva okolo 16,24 kg U-235. V prvom štvrťroku 2011 sa posledných 18 vyhorených palivových článkov s vysoko obohateným uránom (HEU) prepravilo v nádobe CASTOR MTR2 do skladovacieho zariadenia (HABOG) holandskej centrálnej organizácie pre rádioaktívny odpad (COVRA). Údržba pozostávala z preventívnej, nápravnej a pravidelnej údržby všetkých systémov, štruktúr a komponentov a vykonávala sa s cieľom umožniť bezpečnú a spoľahlivú prevádzku HFR. Požiadavkou pravidelného udeľovania licencií bola skúška tesnosti (0,5 baru pretlak – trvanie 48 hodín) a vykonalo sa viacero úprav (LOCA 4, 5 a 6). Všetky zmeny sa vykonali po prepracovaní opisu zariadenia a prevádzkových pokynov a po úspešnom spustení prevádzky, vykonaní skúšok a získaní potrebných licencií. Nebol hlásený žiadny incident podľa Medzinárodnej stupnice jadrových udalostí (INES – International Nuclear Event Scale). 2. Výskum a výroba izotopov 2.1 Výskum V roku 2011 prebiehali tieto dlhodobé vedecké činnosti: · správa NeT – európskej siete pre normalizáciu neutrónových techník na účely štrukturálnej integrity. Hlavné experimentálne činnosti v roku 2011 sa týkali štúdií malouhlového rozptylu procesov starnutia materiálov, · výskum neutrónovej difrakcie v zliatinách na báze niklu, · experimenty ožarovania paliva na účely zníženia rádiotoxicity jadrového odpadu týkajúce sa technologických otázok transmutácie minoritných aktinidov (napr. schopnosti retencie produktov štiepenia, bezprašný postup, nafúknutie súvisiace s héliom), · experimenty na účely vyšetrenia degradácie konštrukčného materiálu reaktora pri ožarovaní (grafit, modelové ocele, realistické zvary a zvary s vysokým obsahom niklu), · technológie reaktorov na jadrovú syntézu v oblasti radiačných a postradiačných skúšok materiálu, ktorý má podľa plánov tvoriť plášť reaktora ITER (CuCrZr). 2.2 Výroba izotopov Rok 2011 bol po troch rokoch, keď bola výroba izotopov v HFR prerušená, opäť bežným prevádzkovým rokom rovnako ako pred rokom 2008. Znova sa naskytla príležitosť, aby sa preukázala dôležitá úloha HFR ako najväčšieho výrobcu lekárskych izotopov v Európe a jedného z najväčších na svete. Celkový objem a hodnota izotopov a súvisiacich služieb, ktorú HFR poskytol, v roku 2011 opäť narástla. Po konečnej oprave HFR v septembri 2010 sa obnovila výroba kremíka NTD (Neutron Transmutation Doped – dopovaný neutrónovou transmutáciou) pre potreby špecializovaného elektronického priemyslu. V priebehu roka 2011 NRG začala opätovne využívať štandardnú konfiguráciu výrobných zariadení HFR a obnovila ožarovanie kremíkových tyčí na výrobu vysokokvalitných výrobkov používaných v elektronických zariadeniach vysokého napätia a iných špecializovaných elektronických zariadení, pre ktoré je kremík NTD nevyhnutný. NRG v roku 2011 naďalej úzko spolupracovala s iným aktérmi dodávateľského reťazca pre lekárske izotopy, ako aj s lekárskou sférou, vládami, Európskou komisiou, OECD/NEA a MAAE. Táto koordinácia úsilia by sa mala aj naďalej podporovať s cieľom minimalizovať budúce riziká pre bezpečnosť dodávok kritických lekárskych izotopov. 3. Finančné príspevky na vykonávanie programu V roku 2011 prispeli na vykonávanie programu tieto členské štáty: Belgicko: 400 000 EUR, Francúzsko: 300 000 EUR, Holandsko: 8 223 000 EUR. Treba poznamenať, že z týchto príspevkov sa hradia náklady podľa prílohy II k rozhodnutiu Rady 2009/410/Euratom. Tieto sumy sa vypočítali s cieľom uviesť do rovnováhy predpokladané náklady na reaktor na rok 2011 pri zohľadnení očakávanej úrovne obchodných príjmov. Komisia v žiadnom prípade neuhrádza schodok vyplývajúci z prevádzky ani prípadné náklady na údržbu alebo opravu. Komisia v roku 2011 získala 800 000 EUR z doplnkového programu ako príspevok do fondu na vyradenie z prevádzky. Táto suma spolu s inými výdavkami (napr. priame personálne náklady, náklady na energie, nakladanie s vyhoreným palivom), ktoré vznikli Komisii, sa uhradili z doplnkového rozpočtu programu (celková suma 5 597 000 EUR). Všetky výsledky prevádzky HFR v roku 2011 sa uvádzajú podrobnejšie v sprievodnom pracovnom dokumente útvarov Komisie. [1] Dňa 20. júna 1967 JRC a subjekt Stichting Energieonderzoek Centrum Nederland („ECN“), v tom čase ako Stichting Reactor Centrum Nederland („RCN“) uzatvorili zmluvu č. 054-68-1 PET N o spolupráci pri riadení prevádzky reaktora HFR v lokalite JRC.